寄襄邑宰丁陽叔
作者：孔武仲
朝代：宋

paragraphs: 溪上一杯酒，送君今幾時。
譬如霜林籜，浩蕩從風吹。
初飄清湘濵，今落濁汴湄。
蹉跎雖漸老，相見更容怡。
尚賴城市俗，籃輿遠追隨。
鳴騶驚雁鶩，笑語在空陂。
會食古道場，僧房静簾帷。
敗荷覆一水，落葉鳴軒墀。
偶坐亦無事，幽來更何之。
旁有宋襄墓，高墳映深祠。
爐烟已寂寞，拱木相蔽虧。
意象宛如在，興亡真可悲。
寥寥千餘年，華采幾紛披。
有如蛙争水，頃刻成枯池。
池盡復爲陸，陸黍秋離離。
追惟泓之戰，語濶氣甚夷。
狗頸不急搦，干將仍倒持。
欲將烏合衆，慕彼鷹揚師。
首領幾不完，身復爲囚覊。
好大不量力，荒哉徒爾爲。
曾不如勾踐，潜軍卷旌麾。
夜上姑蘇臺，吳人猶不知。
用兵貴權謀，高言竟何施。
從兹以名邑，留作永世規。
隧道彷彿在，披榛猶可窺。
陳迹何足究，吾儕寧好奇。
又上金山殿，平瞰天一涯。
横颷響羣鐸，驚鳥投深枝。
清興乘未盡，夕陽已紛馳。
流水復相促，扁舟從此移。
怒號入旅枕，先聲戒寒期。
相過不可得，况復窮遊嬉。
後會果安在，張本以今詩。